הגוניס

הַגּוּנִיס (באנגלית: The Goonies) הוא סרט קומדיית הרפתקאות אמריקאי משנת 1985 בבימויו של ריצ'רד דונר. התסריט נכתב על ידי כריס קולומבוס על פי סיפור מאת סטיבן ספילברג, המפיק של הסרט. בסרט מככבים שון אוסטין, ג'וש ברולין, ג'ף כהן, קורי פלדמן, קרי גרין, מרתה פלימפטון, ג'ונתן קה קואן, אן רמזי וג'ו פנטוליאנו. כשהם עומדים בפני עיקול בתיהם בשכונת "מחוזות גון" בעיירה אסטוריה באורגון, על מנת להרחיב את השטח של הקאנטרי קלאב המקומי, קבוצת נערים צעירים המכנים את עצמם "הגוניס" נאספים לסוף שבוע אחרון ביחד. החבורה כוללת את מייק וולש האופטימיסט (שון אסטין), אחיו הגדול בראנד (ג'וש ברולין), דאטה הממציא (ג'ונתן קה קואן), קלארק "פה" הפטפטן (קורי פלדמן) ולורנס "צ'אנק" השמן והמגושם (ג'ף כהן). כשהחבורה מחטטת אחר חפצים מעניינים בעליית הגג של משפחת וולש, הם נתקלים במטבע דובלון ספרדי משנת 1632 ובמפת אוצר ישנה שאמורה להוביל לאוצרו של שודד הים האגדי וילי שתום העין, אותו מכנה מייקי "הגוני המקורי" ושאוצרו אמור להימצא בקרבת העיירה. הילדים מתחמקים מבראנד, שאמור לשמור עליהם, ונוסעים באופניים למסעדה נטושה בחוף הים בהתאם למה שמסומן במפה. בראנד מגיע בעקבותיהם כשאליו מצטרפות המעודדת אנדי (קארי גרין) בה הוא מאוהב וחברתה הקרובה סטף (מרתה פלימפטון). הקבוצה מגלה כי המסעדה משמשת כמקום מחבוא של משפחת הפשע פרטאלי: האחים פרנסיס (ג'ו פנטוליאנו), ג'ייק (רוברט דייוי) ואימם (אן רמזי). הגוניס מצליחים למצוא מעבר לתעלה תת-קרקעית במרתף ונכנסים אליה, אבל צ'אנק נתפס על ידי משפחת פרטאלי ונכלא ביחד עם אחיהם המעוות והחזק סלות' (ג'ון מטוזאק). בני המשפחה מאיימים עליו עד שהוא חושף בפניהם לאן נעלמו שאר הגוניס והם פותחים במרדף אחריהם. צ'אנק נשאר מאחור עם סלות' אבל מתיידד עימו, ולאחר שסלות' משחרר אותו הוא קורא למשטרה והשניים עוקבים אחרי בני המשפחה האחרים. הגוניס מצליחים להימלט ממספר מלכודות שוילי שתום העין הניח לפני מאות שנים בתעלות ומצליחים לברוח מבני משפחת פרטאלי. הם מגיעים לנקרה גדולה ובה הם מגלים את הספינה הנטושה של וילי שתום העין, "התופת". חברי הקבוצה מגלים את האוצר החבוי בתוך הספינה וממלאים את כיסיהם במטבעות ויהלומים, אך מייק מזהיר אותם לבל ייקחו את המטבעות המונחים על סט מאזניים המונח בחדר האוצר כהוקרה לוילי. כשהם מתכוננים לצאת מהספינה בני משפחת פרטאלי מפתיעים אותם ולוקחים מהם את השלל, ולאחר מכן מאלצים אותם ללכת על הכבש ולצלול למים ולטבוע כשצ'אנק וסלות' מופיעים ומתקיפים את בני המשפחה ומאפשרים לגוניס לברוח. בני המשפחה הולכים לחדר האוצר ומתחילים להעמיס את השלל, כולל את המטבעות על המאזניים של וילי- לקיחת המטבעות מהמאזניים מפעילה מלכודת נוספת וגורמת לנקרה להתחיל להתמוטט, ובעזרתו של סלות' הגוניס מצליחים להימלט בזמן. שתי הקבוצות מגיעות לחוף של העיירה והגוניס מתאחדים עם בני משפחותיהם בעוד שבני משפחת פרטאלי נעצרים, אך צ'אנק מונע מהמשטרה לקחת את סלות' ומזמין אותו לגור עם משפחתו. מייקי מגלה כי בני משפחת פרטאלי שכחו לקחת ממנו שקית גולות אותה הוא מילא ביהלומים מהאוצר של וילי, והיהלומים מאפשרים למנוע את עיקול בתיהם על ידי מנהלי הקאנטרי קלאב. כשהגוניס חוגגים את מזלם הטוב, הם רואים את ספינתו של וילי יוצאת מהנקרה ומפליגה בעצמה לאופק. הסרט קיבל ביקורות מעורבות אך בעיקר חיוביות, ולציון 63% באתר ריכוז הביקורות Rotten Tomatoes, מתוך 41 ביקורות, אף על פי שכיום נחשב לסרט קאלט. ב-27 באפריל 2020 פרסם השחקן ג'וש גד בעמודו ביוטיוב איחוד של שחקני ומפיקי הסרט באמצעות פלטפורמת ZOOM כחלק מתוכניתו החדשה Reunited Apart ("מאוחדים מחדש בנפרד") ומתוך מאמץ לגיוס כספים עקב משבר מגפת הקורונה. כל שחקני הסרט השתתפו, והוא הוקדש לזכרם של השחקנים אשר נפטרו. בנוסף לשחקנים, השתתפו גם במאי הסרט ריצ'רד דונר, המפיק סטיבן ספילברג והכותב כריס קולומבוס, עם הופעת אורח של המוזיקאית סינדי לאופר. ב-19 בדצמבר 2021 נמסר על פיתוח סדרת טלוויזיה שתהיה מעין ריבוט לסרט, על ידי ערוץ הזרמת המדיה "דיסני פלוס". על פי הפרסום, הסדרה תעסוק במורה ותלמידים המשחזרים תמונה-אחר-תמונה את הסרט המקורי של ריצ'רד דונר. מדיה וקבצים בנושא הגוניס בוויקישיתוף אתר האינטרנט הרשמי של הגוניס הגוניס, ברשת החברתית פייסבוק "הגוניס", במסד הנתונים הקולנועיים IMDb (באנגלית) "הגוניס", באתר AllMovie (באנגלית) "הגוניס", באתר Rotten Tomatoes (באנגלית) "הגוניס", באתר Box Office Mojo (באנגלית) "הגוניס", באתר Metacritic (באנגלית) "הגוניס", באתר אידיבי "הגוניס", במסד הנתונים הקולנועיים KinoPoisk (ברוסית) הגוניס, קדימון הסרט באתר יוטיוב "The Goonies‎", באתר ביקורות הסרטים Rotten Tomatoes (באנגלית) Josh Gad To Host ‘The Goonies’ Reunion With Sean Astin And Original Cast Members, Deadline.com, Dino-Ray Ramos, April 26th 2020 ‘The Goonies’ Cast Reunites With Surprise Guests; Steven Spielberg And Richard Donner Talk Sequel, Deadline.com, Dino-Ray Ramos, April 27th 2020 Hilbrun, Trey III (December 19, 2021). Disney+ is Working on ‘The Goonies’ TV Series. iHorror. Retrieved December 19, 2021